**REFERAT DE APROBARE**

**a Ordinului ministrului mediului, apelor şi pădurilor** privind aprobarea **Instrucţiunilor pentru organizarea şi desfăşurarea licitaţiilor publice pentru atribuirea contractelor de concesiune a unor** **bunuri imobile, proprietate publică a statului, aflate în administrarea Administraţiei Naţionale** **„Apele Române", a Contractului-cadru de concesiune a bunurilor imobile aflate în proprietatea publică a statului şi în administrarea Administraţiei Naţionale „Apele Române", precum şi** **valoarea redevenței aferentă contractelor de concesionare a terenurilor proprietate publică administrate de Administrația Națională „Apele Române”**

 În conformitate cu prevederile Legii apelor nr. 107/1996 şi a Ordonanţei de urgenţă a Guvernului nr.107/2002 privind înființarea Administrației Naționale „Apele Române” nr. 107/2002, aprobată cu modificări si completări prin Legea nr. 404/2003, A.N. ”Apele Române” administrează bunurile din domeniul public al statului, de natura celor prevăzute la art. 136 alin. 3 din Constituţia României, republicată, si bunurile proprietate publica prevazute de pct. 3 al Anexei nr. 2 la Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare.

 Administraţia Naţională ”Apele Române”, în calitate de administrator al domeniului public al statului, poate concesiona bunuri din domeniul public conform art. 33 alin. (12) din Legea nr. 107/1996, cu modificarile si completarile ulterioare.

În conformitate cu prevederile legale, respectiv art. 33 alin. (13) din Legea nr. 107/1996, cu modificările şi completările ulterioare, redevenţa, cu excepţia părţii legal cuvenite bugetelor locale ale unităţilor administrativ-teritoriale, se încasează de către Administraţia Naţională „Apele Române” şi constituie venituri proprii.

 Se contribuie astfel la majorarea veniturilor destinate a fi alocate pentru lucrările de gospodărire a apelor în condiţiile în care realitatea socio – economică reliefează o creştere a ariei şi volumului acestor lucrări. Raportat la faptul că acestea trebuie, în mare parte, realizate din veniturile proprii ale Administraţiei Naţionale “Apele Române”, mărirea acestor venituri, cu cele obţinute în urma concesionarilor, vor echilibra raportul venituri - costuri, ducând la eficientizarea activităţii instituţiei noastre.

 Sumele încasate vor fi folosite în exclusivitate în vederea susţinerii activităţii Administraţiei Naţionale “Apele Române în scopul susţinerii cheltuielilor care pot apărea ca urmare a unor efecte neprevăzute asupra:

- malurilor şi albiilor cursurilor de apă;

- a cuvetei lacurilor de acumulare;

- a construcţiilor hidrotehnice aflate în zona de influenţă.

Prezenta propunere conţine în anexa nr. 1 Instrucţiunile privind concesionarea bunuri imobile, proprietate publică a statului, aflate în administrarea Administraţiei Naţionale "Apele Române**"**. În consecinţă, se prevede principiul organizării de licitaţii publice cu participarea oricărei persoane fizice sau juridice care îndeplineşte condiţiile de eligibilitate. Se stabilesc, de asemenea, condiţiile întocmirii caietelor de sarcini şi ale ofertelor privind bunurile supuse concesiunii, precum şi modalitatea în care vor fi analizate ofertele şi stabilirea câştigătorului licitaţiei publice. Îndeplinirea condiţiilor privind documentaţia procedurii de concesiune pentru fiecare bun supus concesionarii va fi avizată din punct de vedere tehnic şi legal, de către Administraţia Naţională ”Apele Române”. Sunt prevăzute, de asemenea, dispoziţii privind incompatibilitatea persoanelor participante la procedură, confidenţialitatea datelor, publicitatea procedurii şi respectarea prevederilor legale incidente.

În anexa nr. 2 este prevăzut Contractul – Cadru de concesiune a bunurilor imobile din domeniul public al statului, aflate în administrarea Administraţia Naţională ”Apele Române”. Acesta conţine clauze care reglementează identificarea părţilor, obiectul concesiunii, obligaţiile pentru buna desfăşurare a concesiunii, durata concesiunii, garanţiile pentru executarea contractului, administrarea legală şi eficientă a bunului public, răspunderea contractuală, forţa majoră, încetarea sau rezilierea contractului sau modificarea contractului.

 În anexa nr. 3 este prevazută valoarea de redevență aferentă contractelor de concesionare a terenurilor proprietate publică administrate de Administrația Națională „Apele Române”.

 Instrucţiunile sunt armonizate cu legislaţia actuală, nefiind necesare modificări sau completări ale legislaţiei adiacente.

 Având în vedere aspectele învederate, in temeiul art. VI alin (1) din Ordonanţa de urgenţă a Guvernului nr. 52/2023 pentru modificarea şi completarea unor acte normative din domeniul apelor, aprobată cu modificări si completări prin Legea nr. 207/2024, supunem aprobării prezenţa propunere de ordin.

**ADMINISTRAȚIA NAȚIONALĂ “APELE ROMÂNE”**

**DIRECTOR GENERAL**

**ing. Sorin LUCACI**

**­**

**Sef Serviciu Juridic-Contencios**

**Cons.jur. Catalin Caluian**

**Intocmit,**

**c.j. Nuta Claudiu**